en en en en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en en en en es ml en en de da en da cs en en cs da en en en cs cs da da en en cs cs en en en de da da en da cs cs en en cs cs da da cs en en cs en en da en en en en cs cs da en cs da en da en en en en en en en
അളിയാ സുധീ വീടിനു പുറത്തൊന്നും കിടന്നു ഉറങ്ങല്ലേ.
പ്രശ്നം ഒന്നുമില്ല അളിയാ, റിയല്‍ എസ്റ്റേറ്റ്‌ മാഫിയയുടെ കാലമല്ലേ ആളിയന്റെ തല കണ്ടു അവരെങ്ങാനും വില്‍ക്കാനുള്ള ഭൂമി ആണെന്ന് കരുതി പ്ലോട്ട് ആക്കി ഇട്ടാലോ?
അവന്റെ ഒടുക്കത്തെ ഒരു ചിരി. സുദേവന് വല്ലാതെ വിഷമത്തില്‍ ആയിരുന്നു. ഇങ്ങിനെ ഉണ്ടോ ഒരു മുടി കൊഴിച്ചില്‍.   എല്ലാം കൊഴിഞ്ഞു അവസാനം ഇപ്പോ തന്റെ തല കണ്ടാല്‍ സര്‍ക്കാര്‍ പതിച്ചു നല്‍കിയ പട്ടയ ഭൂമി പോലെ ആയിരിക്കുന്നു. അതൊക്കെ പിന്നെയും സഹിക്കാം നാട്ടുകാരുടെയും വീട്ടുകാരുടെയും പരിഹാസം ആണ് സഹിക്കാന്‍ കഴിയാത്തത്.  ഒരു കല്യാണം കഴിക്കണ്ടേ.   ഈ പോക്ക് പോയാല്‍ വിവാഹ ചന്തയില്‍ വില്‍ക്കാ ചരക്കായിട്ടു മാറുമോ? തലക്കുള്ളില്‍ ഒന്നും ഇല്ലാത്തവനെ പോലും പെണ്‍കുട്ടികള്‍ ഇഷ്ടപ്പെടും പക്ഷെ തലയ്ക്കു  മുകളില്‍ ഒന്നും ഇല്ലാത്തവന് എന്നും ഇന്ത്യന്‍ രൂപയുടെ വില നിലവാരം പോലെ ആവും. ഇരു വശത്തെ നാല് പുൽച്ചെടി  വെട്ടാന്‍ ബാര്‍ബര്‍ ഷോപ്പുകാരനും കൊടുക്കണം മുടി ഉള്ളവന്‍ കൊടുക്കുന്ന അതേ കാശ്. ഇത് എവിടെത്തെ ന്യായമാണ്.
മുടി വെട്ടിക്കാന്‍ ചെല്ലുന്ന  അനുഭവം ഓര്‍ക്കുമ്പോള്‍ ഇപ്പോഴും ഒരു ഞെട്ടല്‍ ആണ്.  ഭരണത്തില്‍ കയറിയാല്‍ ചെയ്യാന്‍ ഒന്നും ഇല്ലാത്ത മന്ത്രിയെ പോലെ ബാർബർ  മുന്നില്‍ ഇരുന്നു കൊടുത്താൽ . കാര്യമായ പണികള്‍ ഒന്നും തന്റെ തലയില്‍ ചെയ്യാന്‍ ഇല്ല എന്ന് അറിയാമെങ്കിലും അയാള്‍ ഒരു കുറവും വരുത്താറില്ല. പുതിയ വീട് വൈക്കാന്‍ സ്ഥാനം നോക്കുന്നത് പോലെ എവിടെ തുടങ്ങണം എന്ന് അയാള്‍ ശെരിക്കു ആലോചിക്കും. ലോകത്ത് എത്രയോ കാര്യങ്ങള്‍ക്ക് സംഘടനകള്‍ ഉണ്ട്. ഈ കഷണ്ടികള്‍ക്ക് മാത്രം അങ്ങിനെ ഒന്നില്ല. ഉണ്ടായിരുന്നു എങ്കില്‍ കഷണ്ടികള്‍ക്ക് മാത്രമായി ഒരു പ്രത്യേക ബാര്‍ബര്‍ ഷോപ്പ് അല്ലെങ്കില്‍ ഒരു പ്രത്യേക മുറി അനുവദിക്കണം എന്ന് പറഞ്ഞു ഒരു ബന്തോ  ഹര്‍ത്താലോ നടത്താമായിരുന്നു. ബാർബർ ഷോപ്പിൽ വരുന്ന മറ്റുള്ളവന്മാരുടെ ആക്കിയ ചിരിയിൽ നിന്നും രക്ഷപെടാമല്ലോ. അഞ്ചു മിനിട്ടിൽ പണി കഴിയും . പിന്നെ വല എറിഞ്ഞ മുക്കുവന്‍ മെല്ലെ അത് വലിച്ചു എടുക്കുന്നത് പോലെ മൂടിയിരിക്കുന്ന  തുണി അയാള്‍ പതുക്കെ എടുത്തു മാറ്റും... അതിനുള്ളില്‍ ഒന്നും ഇല്ല എന്നാ വലിയ സത്യം എനിക്കും അയാള്‍ക്കും അറിയാം. മുഖത്ത് നോക്കി ഒരു ചിരിയുണ്ടാവും..
കഴിഞ്ഞ തവണ മുടി വെട്ടല്‍ കഴിഞ്ഞു വരുന്ന വഴിക്കാണ്  ആ  ദുഷ്ടന്‍ ബിജു തന്നെ കളിയാക്കിയത്....
അളിയാ സുദേവാ എവിടെ പോയി വരുവാ?
ശെരി ശെരി, അളിയാ ഷാമ്പൂ ഇടുമ്പോള്‍ സൂക്ഷിക്കണേ ചിലപ്പോള്‍ കൈ സ്ലിപ് ആയി ചുമരില്‍ ഇടിക്കാന്‍ സാധ്യത ഉണ്ട്. അളിയന്‍ കഴിയുമെങ്കില്‍ ബാത്രൂം ഒഴിവാക്കി പുറത്തു നിന്നു  കുളിക്കുന്നതാ നല്ലത് റിസ്ക്‌ ഇല്ല.
അവനെ എന്തിനു തെറ്റ് പറയണം അതിലും വലിയ ഒരു വെടിയുണ്ട വീട്ടില്‍ തന്നെ അന്ന് ഉണ്ടായിരുന്നു ചേച്ചി..  വക വീട്ടില്‍ കയറിയ പാടെ  ചോദ്യം...
ഓ , അതിനു അവിടെ വെട്ടാന്‍ എന്താ ഉള്ളത് . വെറുതെ കാശ് കളയാതെ നിനക്ക് ആ ഷേവിംഗ് സെറ്റ് വച്ച് ഇവിടെ ചെയ്യാമായിരുന്നില്ലേ.
ദുഷ്ട, അവൾക്കു  കല്യാണം ആലോചിച്ചപ്പോള്‍ അമ്മ ചേച്ചിയോട് പറഞ്ഞു കേട്ടതാ മോളെ ചെക്കന്‍ കൊള്ളാം പക്ഷെ ഇച്ചിരി മുടി കുറവാണ് എന്ന്. അന്ന് ഇവള്‍ പറഞ്ഞ മറുപടി ആണുങ്ങള്‍ ആയാല്‍ ഇച്ചിരി കഷണ്ടി ഒക്കെ ഒരു ഐശ്വര്യം ആണ് എന്നായിരുന്നു. ഇവിടെ തന്റെ തലയില്‍ ആ  ഐശ്വര്യം കുടുംബമായിട്ട്   താമസിച്ചപ്പോള്‍ അവള്‍ക്കു പുച്ഛം .
ഹും ഇനി എത്ര കാലം ഇതൊക്കെ സഹിക്കേണ്ടി വരുമോ എന്തോ...
ഓരോന്ന് ആലോചിച്ചു ഒരു ദിവസം ടി.വീ ഓണ്‍ ചെയ്തപ്പോള്‍ ആ പരസ്യം കണ്ണില്‍ പെട്ടത്. മിത്രി ലേഖ ഹെയര്‍ ഓയില്‍. അത് എന്നും തേക്കുന്ന പെണ്ണിന്റെ തലയില്‍ മുടി നല്ല പോലെ വളരുന്നു അത് മാത്രമല്ല അവള്‍ അത് കടല്‍ക്കരയിലെ ഒരു വഴുക്കന്‍ പാറയില്‍ ഒഴിക്കുന്നു അതിലും മുടി വളരുന്നു. അതും വെറും മുപ്പതു ദിവസം കൊണ്ട് . സാധനം ഇവിടെ  കിട്ടില്ല അത് വാങ്ങണം എങ്കില്‍ പട്ടണത്തില്‍ തന്നെ പോകണം. നേരം ഒന്ന് പെട്ടെന്ന് പുലർന്നിരുന്നെങ്കിൽ.
രാത്രിയില്‍ ഉറക്കം വന്നില്ല. ഇടയ്ക്കു എപ്പോഴോ ഒന്ന് ഉറങ്ങിയപ്പോള്‍ കണ്ട സ്വപ്‌നങ്ങള്‍ എല്ലാം തന്നെ മുടി ആയിരുന്നു. ഇത്രയും മുടി എങ്ങിനെ വന്നു എന്ന് ടി.വീ ക്കാരുടെ ഇന്റര്‍വ്യൂ, മിത്രിലേഖയുടെ പുതിയ പരസ്യത്തിനു തന്നെ മോഡല്‍ ആക്കാന്‍ ഉള്ള അഗ്രീമെന്റ് സൈന്‍ ചെയ്യുന്നു എല്ലാം മുടിമയം.
രാവിലെ തന്നെ ഓഫീസില്‍ വിളിച്ചു ഒരു ലീവ് പറഞ്ഞു മിത്രിലേഖ വാങ്ങാന്‍ പുറപ്പെട്ടു. കടയില്‍ ചെന്ന് നിന്നതും തല കണ്ടിട്ടാവണം അയാള്‍ മിത്രിലേഖ  വേണോ, ചെറുതോ വലുതോ എന്ന് ചോദിച്ചു. ചെറുത്‌ മതി എന്ന് പറഞ്ഞതും മുന്നില്‍ എടുത്തു വച്ച പാക്കറ്റ് കണ്ടു ഒന്ന് ഞെട്ടി ഇതിനാണോ ഇത്രേം കാശ്. ആ എന്തെങ്കിലും ആവട്ടെ ആവശ്യം തന്റേതു അല്ലെ.
വീട്ടില്‍ വന്നു കയറിയതും കയ്യില്‍ ഇരിക്കുന്ന പൊതി കണ്ടു അമ്മയുടെ വക ചോദ്യം.
നീ എന്താടാ രാവിലെ ഓഫീസിലും പോകാതെ ഇത് എവിടെ പോയി വരുന്നു? കയ്യില്‍ എന്താ ഒരു പൊതി?
ഇത് ഒരു എണ്ണയാണ് അമ്മെ. മുടി വളരാന്‍ ഉള്ളതാ.
ഓ, അതിനാണോ രാവിലെ തന്നെ ഈ നെട്ടോട്ടം ഓടിയത്. ഒരു ചെറിയ പെയിന്റ് ബ്രഷ് കൂടെ വാങ്ങാമായിരുന്നു.
അത് എന്തിനാ അമ്മേ പെയിന്റ് ബ്രഷ്?
കുപ്പിയില്‍ മുക്കി തലയില്‍ അങ്ങ് അടിച്ചാല്‍ മതി അല്ലോ. കൈ നാശം ആക്കുകയും വേണ്ട.
പറഞ്ഞു ചിരിച്ചു അമ്മ നടന്നകന്നു. മനസ്സില്‍ അമ്മേ യു ടൂ  ബ്രൂടസ്, ഈ ഇടയായി അമ്മയും തന്റെ തലയുടെ കാര്യത്തില്‍ ഒരു സന്തോഷ്‌ പണ്ഡിറ്റ്‌ രീതി കോമഡി സ്റ്റാര്‍ ആയി തുടങ്ങിയിരിക്കുന്നു.  റൂമില്‍ കയറി കതകു അടച്ചു. കുപ്പി തുറന്നു സകല ദൈവങ്ങളെയും മനസ്സില്‍ ധ്യാനിച്ച്‌ കയ്യില്‍ കുറച്ചു എണ്ണ ഒഴിച്ച് തലയില്‍ തേച്ചു പിടിപ്പിക്കല്‍ തുടങ്ങി. ഒരു കാര്യത്തില്‍ താന്‍ ഭാഗ്യവാന്‍ ആണെന്ന് മനസിലായി തലയോട്ടി കണ്ടു പിടിക്കാന്‍ വലിയ ബുദ്ധിമുട്ടില്ല..
അങ്ങിനെ ദിവസങ്ങള്‍  കഴിഞ്ഞു. എയര്‍ ഇന്ത്യ വിമാനം കാത്തിരിക്കുന്ന യാത്രക്കാരന്റെ അവസ്ഥ പോലെ ആയി. ഒരു അനക്കവും ഇല്ല. ഇന്ന് വരും, നാളെ വരും എന്ന് കാത്തിരിപ്പ്‌ മാത്രം ബാക്കി ആയി. കണ്ണാടിയില്‍ വന്നോ വന്നോ എന്ന് തല നോക്കാന്‍ കിട്ടിയ ഒരു അവസരവും പാഴാക്കിയില്ല. നിന്നെ മാത്രം കണ്ടില്ലല്ലോ, നീ മാത്രം വന്നില്ലല്ലോ എന്ന പഴയ പാട്ട് തനിക്കു വേണ്ടി മാത്രം ഉണ്ടാക്കിയതാണെന്ന് തോന്നി.
പതിനാലാം ദിവസവും പതിവ് പോലെ പുലര്‍ന്നു. എഴുന്നേറ്റാല്‍ കണ്ണാടിയില്‍ നോക്കുന്ന ആ ശീലം കളയാതെ മുന്നില്‍ ചെന്ന് തല ചെറുതായി കുനിച്ചു നോക്കി. റിസ്ക്‌ ആണ്. തല കുനിച്ചു കണ്ണുകള്‍ മേലോട്ടാക്കി തലയില്‍ വല്ലതും മുളച്ചോ എന്ന് നോക്കി നില്‍ക്കുമ്പോള്‍ ആരെങ്കിലും കണ്ടാല്‍ കരുതും ഇവന്‍ കണ്ണൊക്കെ തള്ളി തൂങ്ങി ചത്ത്‌ നിക്കുവാണോ എന്ന്. അതാ തലയില്‍ ഒരു ചെറിയ മുടി മുളക്കുന്നു.  തനിക്കു മുടി വളരാന്‍ തുടങ്ങിയിരിക്കുന്നു ഈശ്വരാ, ഒരു മുടി ആണെങ്കിലും വളരാന്‍ തുടങ്ങിയല്ലോ.വെള്ളം വേഗത്തില്‍ ഒഴിച്ചാല്‍ ചെടി മറിഞ്ഞു വീണാലോ എന്ന് സാവകാശം ചെടിക്ക് വെള്ളം ഒഴിക്കുന്നത് പോലെ ആണ്  കുളിച്ചത്. അമ്മയുടെയും ചേച്ചിയുടെയും മുന്നില്‍ ചെന്നപ്പോൾ  വെറുതെ അവര്‍ കാണാന്‍ വേണ്ടി തല കുനിച്ചും കുടഞ്ഞുമൊക്കെ കാണിച്ചു നോക്കി.
നിനക്ക് എന്ത് പറ്റിയെടാ ഇങ്ങിനെ പോത്ത്  തല ഇട്ടു കുലുക്കുന്ന പോലെ കുലുക്കി നടക്കുന്നത്. കാര്യം പറഞ്ഞപ്പോള്‍ അവര്‍ക്ക് ചിരി.
നോക്കട്ടെ എന്ന് പറഞ്ഞു വന്ന അമ്മ തലയില്‍ ഒന്ന് തൊട്ടിട്ടു  പറഞ്ഞു.
ശെരിയാ, ഒന്ന് വന്നിട്ടുണ്ട് പക്ഷെ ഇത് കാണണം എങ്കില്‍ വാന നിരീക്ഷണത്തിന് ഉപയോഗിക്കുന്ന സാധനങ്ങള്‍ എന്തെങ്കിലും വേണം.
നിങ്ങള് നോക്കിക്കോ മുപ്പതു  ദിവസം പറഞ്ഞിട്ടുണ്ട് അവര്‍. പതിനാലു ദിവസമേ ആയിട്ടുള്ളൂ എണ്ണ തീരുന്നതിനു മുന്നേ ഇവിടെ എന്തെങ്കിലുമൊക്കെ സംഭവിക്കും. അവരുടെ മറുപടി കേള്‍ക്കാന്‍ നിക്കാതെ ഓഫീസിലേക്ക് തിരിച്ചു. ഇറങ്ങുമ്പോള്‍ ചേച്ചിയുടെ വക ഒരു കമന്റ്‌.
എടാ തലയില്‍ ഒരു തൊപ്പി ഇട്ടു നടക്കു. ഇല്ലെങ്കില്‍ പുറത്തെ വെയിലില്‍ കാത്തിരുന്നു കിട്ടിയ ആ കസ്തൂരി മാമ്പഴം ചിലപ്പോള്‍ ഉരുകി പോകും.
നിന്നെ പിന്നെ കണ്ടോളാം എന്ന് മനസ്സില്‍ പറഞ്ഞു ഓഫീസിലേക്ക് തിരിച്ചു. ഓഫീസിനു മുന്നില്‍ വണ്ടി പാര്‍ക്ക്‌ ചെയ്തു നോക്കുമ്പോള്‍ ആണ് ദൂരെ നിന്ന് കൂടെ പണി എടുക്കുന്ന രമയുടെ വരവ് കണ്ടത്. അവളുടെ സ്കൂട്ടി അടുത്ത് എത്തുന്നതിനു മുന്നേ വണ്ടി ലോക്ക് ചെയ്യാന്‍ എന്ന  ഭാവത്തില്‍ തലയൊന്നു കുനിച്ചു നിന്നു. വെറുതെ ഒരു മോഹം ഒരാള്‍ എങ്കിലും പറയട്ടെ തലയില്‍ ഒരു മുടി വളരുന്നല്ലോ എന്ന് അതൊരു സുഖമല്ലേ.
അവള്‍ അടുത്ത് വണ്ടി നിറുത്തുന്ന ശബ്ദം കേട്ടിട്ടും തല നിവർത്തിയില്ല .
എന്താ രമേ ( അവള്‍ എന്താണ് പറയാന്‍ പോകുന്നത് എന്നറിയാം എങ്കിലും ആ സന്തോഷം പുറത്തു കാട്ടാതെ ചോദിച്ചതാണ്)
സുധി ഇനി എങ്കിലും  വെയിലില്‍ തല കുനിച്ചു നിക്കരുത്‌ കേട്ടോ ദൂരെ നിന്ന് വന്നപ്പോള്‍ അതിന്റെ  ഫ്ലാഷില്‍ എനിക്ക് കണ്ണ് കാണാന്‍ പറ്റിയില്ല ആരുടെ എങ്കിലും ശരീരത്തില്‍ വണ്ടി മുട്ടാത്തത് ഭാഗ്യം.
പറഞ്ഞതും അവള്‍ പൊട്ടി ചിരിക്കുന്നു എന്തോ വലിയ കോമഡി പറഞ്ഞത് പോലെ. ചമ്മലോടെ  ഓഫീസില്‍ എത്തി  താഴെ വീണ പെൻ  തപ്പി എടുക്കുകയായിരുന്നു .
ടേബിള്‍ തുടക്കുമ്പോള്‍ ഇങ്ങിനെ തല വൈക്കരുതെ സാറേ. ഞാന്‍ ആദ്യം പുതിയ മോഡല്‍ കമ്പ്യൂട്ടര്‍ മൗസ് എന്നാ കരുതിയത്‌.
എന്ത് തെറി വിളിക്കും അവനു സംഘടന ഉള്ളതാ. തെണ്ടി അവന്റെ ജീവിതത്തില്‍ മൗസ് കാണുന്നത് തന്നെ ഈ ഓഫീസില്‍ വന്ന ശേഷമാ അവനാണ് ഇത്രേം വലിയ മൗസ് എന്ന് സംശയം.
പരിഹാസങ്ങൾ ഏറ്റു വാങ്ങി പിന്നെയും രെണ്ട്‌ ആഴ്ച കൂടി കടന്നു പോയി...
തലയിൽ പിന്നെ ഒന്നും സംഭവിച്ചില്ല. ആ ഒരു മുടി മാത്രം ബാക്കി ആയി. കമ്പനിയുടെ ടെലിഫോണ്‍ നമ്പര്‍ തപ്പി എടുത്തു നാല് തെറി എങ്കിലും വിളിച്ചാലേ മനസിലെ ഭാരം കുറയൂ എന്ന് തോന്നി.
ഹലോ, മിത്രി ലേഖയുടെ ഓഫീസ്  ആണോ?
അതെ, നിങ്ങള്‍ ആരാ ?
ഞാന്‍ നിങ്ങളുടെ മിത്രിലേഖ ഒരു മാസമായി  ഉപയോഗിക്കുന്നു  ഇത്രയും നാളായിട്ട് ആകെ ഒരു മുടി ആണ് മുളച്ചത്. നിങ്ങള്‍ ആളെ പറ്റിക്കാന്‍ ആണോ ഇത്രയും വിലക്ക് ആ സാധനം വില്‍ക്കുന്നത്.
സാറേ ഞങ്ങള്‍ എന്താ പറഞ്ഞത് എണ്ണ വില്‍ക്കുമ്പോള്‍?
മുടി വളരും എന്നല്ലേ പറഞ്ഞത്.
അതേ, സാറിനു മുടി വളര്‍ന്നില്ലേ?
വളര്‍ന്നു ആകെ ഒരു മുടി വളര്‍ന്നിട്ടുണ്ട്.
മുടി വളരും എന്നല്ലേ സാറേ ഞങ്ങള്‍ പറഞ്ഞത് എത്ര എണ്ണം വളരും എന്ന് ഞങ്ങള്‍ പറഞ്ഞിരുന്നോ?
ങേ, ഈശ്വരാ പരിഹാസങ്ങള്‍ ഏറ്റു വാങ്ങാന്‍ പിന്നെയും എന്റെ ജീവിതം ബാക്കിയക്കിയോ !!!!
Posted by Sajeed Noohkhan at 00:27 5 comments:
Newer Posts Older Posts Home
Subscribe to: Posts (Atom)
View my complete profile
Feedjit Live Blog Stats
Feedjit Live Blog Stats
Ethereal template. Powered by Blogger.